ഫോണ് എടുക്കില്ലെന്ന് പറയരുത് രാത്രി 12 മണിക്ക് ആരോഗ്യമന്ത്രി തന്നെ തിരിച്ചു വിളിച്ച് കാര്യമന്വേഷിച്ചു, വീണാ ജോര്ജന് പിന്തുണയുമായി സന്ദീപ് വാര്യര് ആരോഗ്യമന്ത്രി വീണ ജോര്ജിനെ ഫോണില് വിളിച്ചാല് കിട്ടുന്നില്ലെന്ന് സി.പി.ഐ.എം ലോക്കല് കമ്മിറ്റികള് വിമര്ശിച്ചെന്ന് വാര്ത്തകള് വന്നതിന് പിന്നാലെ മന്ത്രിക്ക് പിന്തുണയുമായി ബി.ജെ.പി നേതാവ് സന്ദീപ് വാര്യര് രംഗത്ത്. മന്ത്രിയെ ഫോണ് വിളിച്ചപ്പോള് തനിക്കുണ്ടായ വ്യക്തിപരമായ അനുഭവം പങ്ക് വച്ചുകൊണ്ടാണ് സന്ദീപ് ഇക്കാര്യം വ്യക്തമാക്കിയത്. രാഷ്ട്രീയമായി അഭിപ്രായ വ്യത്യാസമുണ്ടാകാം, എന്നു കരുതി സത്യം പറയാതിരിക്കാനാവില്ലല്ലോ എന്ന് സന്ദീപ് ഫെയ്സ്ബുക്കില് കുറിച്ചു. പത്തനംതിട്ട നോര്ത്ത്, സൗത്ത് ലോക്കല് കമ്മിറ്റികളിലും എല്.ഡി.എഫ് നഗരസഭ പാര്ലമെന്ററി പാര്ട്ടി യോഗത്തിലും എല്.ഡി.എഫ് ടൗണ് കമ്മിറ്റിയിലുമാണ് സ്ഥലം എം.എല്.എ കൂടിയായ മന്ത്രിക്കെതിരെ വിമര്ശം ഉയര്ന്നിരുന്നു. കായംകുളം എം.എല്.എ അഡ്വ. യു. പ്രതിഭ പൊതുപരിപാടിയില് മന്ത്രിയുടെ പേരെടുത്ത് പറയാതെ സമാനവിമര്ശനം ഉന്നയിക്കുകയും ചെയ്തിരുന്നു. ഫെയ്സ്ബുക്ക് കുറിപ്പ് ബഹു.ആരോഗ്യ മന്ത്രി ശ്രീമതി വീണാ ജോര്ജ് ഫോണ് ചെയ്താല് എടുക്കാത്ത ആളാണെന്ന നിലയില് ഒരു വിവാദം ശ്രദ്ധയില്പ്പെട്ടിരുന്നു. വ്യക്തിപരമായ ഒരു അനുഭവം പങ്കുവയ്ക്കട്ടെ. ഒന്നു രണ്ടു മാസം മുമ്ബാണ്. തൃശൂര് മെഡിക്കല് കോളേജില് അഡ്മിറ്റ് ചെയ്ത ഷൊര്ണൂരിലെ ഒരു രോഗിയുടെ ആവശ്യത്തിന് ഞാന് ബഹു. മന്ത്രിയെ ഫോണില് വിളിച്ചിരുന്നു. എടുത്തില്ല. മന്ത്രിയാണ്. സ്വാഭാവികമായും മീറ്റിംഗുകളും തിരക്കുകളും ഉണ്ടാവും. ഞാനത് കാര്യമാക്കിയില്ല. അന്ന് രാത്രി പന്ത്രണ്ട് മണിക്ക് മന്ത്രി തിരിച്ചു വിളിച്ചു. പകല് സമയത്തെ തിരക്കുകള്ക്കിടെ അറ്റന്ഡ് ചെയ്യാന് പറ്റാതെ പോയ കാളുകള് രാത്രി വൈകിയ വേളയിലും തിരിച്ചു വിളിക്കുകയായിരുന്നു അവര്. ഞാനുന്നയിച്ച ആവശ്യത്തിന് പരിഹാരം കാണാന് അവര് ശ്രമിക്കുകയും ചെയ്തു. തിരിച്ചു വിളിക്കാന് അവര് കാണിച്ച മാന്യതയില് എനിക്ക് മതിപ്പും തോന്നി. രാഷ്ട്രീയമായി അഭിപ്രായ വ്യത്യാസമുണ്ടാകാം. എന്നു കരുതി സത്യം പറയാതിരിക്കാനാവില്ലല്ലോ